DECLARAȚIA DE ASIGURARE 4. În temeiul dispozițiilor articolului 287 din Tratatul privind funcționarea Uniunii Europene (TFUE), Curtea a auditat: (a) conturile anuale ale institutului, care cuprind situațiile financiare (3) și rapoartele privind execuția bugetară (4) pentru exercițiul financiar încheiat la 31 decembrie 2015; și (b) legalitatea și regularitatea operațiunilor subiacente acestor conturi. Responsabilitatea conducerii 5. Conducerea este responsabilă de întocmirea și de prezentarea fidelă a conturilor anuale ale institutului, precum și de legalitatea și regularitatea operațiunilor subiacente acestora (5): (a) Responsabilitățile conducerii în ceea ce privește conturile anuale ale institutului includ conceperea, implementarea și menținerea sistemului de control intern necesar pentru întocmirea și pentru prezentarea fidelă a unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori; aceste responsabilități includ, de asemenea, alegerea și aplicarea politicilor contabile corespunzătoare, pe baza normelor contabile adoptate de contabilul Comisiei (6), precum și elaborarea unor estimări contabile rezonabile în lumina circumstanțelor existente. Directorul aprobă conturile anuale ale institutului după ce contabilul acestuia le-a întocmit pe baza tuturor informațiilor disponibile și după ce acesta a elaborat o notă ce însoțește conturile, în care declară, inter alia, că a obținut o asigurare rezonabilă conform căreia aceste conturi prezintă, sub toate aspectele semnificative, o imagine corectă și fidelă a situației financiare a institutului. (b) Responsabilitățile conducerii în ceea ce privește asigurarea legalității și regularității operațiunilor subiacente și respectarea principiului bunei gestiuni financiare constau în conceperea, implementarea și menținerea unui sistem eficace și eficient de control intern, care să facă apel la o supraveghere adecvată și la măsuri corespunzătoare de prevenire a neregularităților și a fraudei, precum și, dacă se dovedește necesar, la acțiuni în justiție pentru recuperarea fondurilor plătite sau utilizate în mod incorect. Responsabilitatea auditorului 6. Responsabilitatea Curții este de a furniza Parlamentului European și Consiliului (7), pe baza auditului pe care l-a desfășurat, o declarație de asigurare cu privire la fiabilitatea conturilor anuale și la legalitatea și regularitatea operațiunilor subiacente acestora. Auditul Curții este efectuat în conformitate cu standardele internaționale de audit și codul deontologic formulate de IFAC și cu standardele internaționale ale instituțiilor supreme de audit formulate de INTOSAI. Aceste standarde impun Curții să planifice și să efectueze auditul astfel încât să obțină o asigurare rezonabilă referitor la prezența sau la absența unor denaturări semnificative în cadrul conturilor anuale ale institutului și la conformitatea operațiunilor subiacente cu legile și reglementările în vigoare. 7. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care se întemeiază pe evaluarea riscului ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne referitoare la întocmirea și la prezentarea fidelă a conturilor, precum și sistemele de supraveghere și de control introduse pentru a asigura legalitatea și regularitatea operațiunilor subiacente, și definește proceduri de audit corespunzătoare în raport cu circumstanțele. Auditul include, în egală măsură, aprecierea caracterului adecvat al politicilor contabile și a caracterului rezonabil al estimărilor contabile, precum și evaluarea prezentării globale a conturilor. La întocmirea prezentului raport și a declarației de asigurare, Curtea a luat în considerare activitatea de audit desfășurată de auditorul extern independent cu privire la conturile institutului, în conformitate cu prevederile articolului 208 alineatul (4) din Regulamentul financiar al UE (8). 8. Curtea consideră că probele de audit obținute sunt suficiente și adecvate pentru a sta la baza declarației sale de asigurare. Opinia privind fiabilitatea conturilor 9. În opinia Curții, conturile anuale ale institutului prezintă în mod fidel, sub toate aspectele semnificative, situația financiară a acesteia la 31 decembrie 2015, precum și rezultatele operațiunilor sale și fluxurile sale de numerar pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Argumentele care stau la baza exprimării opiniei cu rezerve privind legalitatea și regularitatea operațiunilor subiacente conturilor Rată forfetară neconformă cu reglementările aplicată pentru calcularea costurilor indirecte eligibile aferente granturilor 10. Contribuția UE la bugetul institutului în perioada cuprinsă între 1 ianuarie 2014 și 31 decembrie 2020 este pusă la dispoziție în cadrul pachetului financiar al programului Orizont 2020, lucru care implică faptul că institutul trebuie să aplice normele aplicabile acestui program. Orizont 2020 este programul care a succedat celui de Al șaptelea program-cadru pentru activități de cercetare, de dezvoltare tehnologică și demonstrative (PC 7), adoptat prin Decizia nr. 1982/2006/CE a Parlamentului European și a Consiliului (9) și derulat între 2007 și 2013. Institutul nu a participat la acest program. 11. Institutul și-a adaptat regulamentul financiar, cu efect de la 1 ianuarie 2014, pentru a fi în conformitate cu normele aplicabile programului Orizont 2020 și, începând de la data respectivă, se poate aplica doar o rată forfetară de 25 % pentru calcularea costurilor indirecte eligibile aferente granturilor (10). În urma evaluării planurilor de afaceri pentru 2014, institutul a informat comunitățile de cunoaștere și inovare, printr-o scrisoare oficială trimisă în octombrie 2013, că este posibil să se aplice o astfel de rată. Contravenind acestei dispoziții, acordurile de grant din 2014 semnate în luna februarie 2014 cu comunitățile de cunoaștere și inovare continuă să prevadă o rată forfetară de 40 % pentru organismele publice fără scop lucrativ, instituțiile de învățământ superior, organizațiile de cercetare și IMM-uri. 12. Rata forfetară de 40 % era prevăzută la articolul 75 alineatul (8) din normele financiare ale institutului (care au precedat regulamentul financiar al acestuia). Aceste norme au fost abrogate cu efect de la 1 ianuarie 2014. Regulamentul financiar al institutului prevede într-adevăr o perioadă tranzitorie pentru două articole din normele financiare respective, dar nu și pentru articolul 75 alineatul (8), care permite utilizarea ratei forfetare de 40 %. O astfel de perioadă tranzitorie nu este prevăzută nici în normele aplicabile programului Orizont 2020. Articolul 57 din normele Orizont 2020 se referă la tranziția de la PC7 la noul program și prevede la alineatul (2) următoarele: „prezentul regulament [normele Orizont 2020] nu afectează continuarea sau modificarea […] acțiunilor în cauză […] până la acordarea asistenței financiare de către Comisie sau organisme de finanțare în temeiul Deciziei nr. 1982/2006/CE [PC7] sau al oricărei alte legislații aplicabile acestei asistențe la 31 decembrie 2013, care se aplică în continuare pentru acțiunile în cauză până la finalizarea lor”. Institutul European de Inovare și Tehnologie nu a făcut însă parte din PC7 și nu a acordat deci asistență în cadrul acestui program. Prin urmare, normele sale financiare nu intră sub incidența legislației care reglementează asistența respectivă (PC7). Dispozițiile tranzitorii prevăzute la articolul 57 alineatul (2) din normele programului Orizont 2020 nu sunt prin urmare aplicabile acordurilor de grant din 2014 și nici plăților aferente. 13. În absența unei baze legale valide, rata forfetară de 40 % pentru rambursarea costurilor indirecte eligibile nu este conformă. Suma totală plătită în exces prin aplicarea acestei rate forfetare se ridică la 5,5 milioane de euro, ceea ce reprezintă 3 % din operațiunile aferente granturilor din 2015 (11). Rezultatul verificării ex post cu privire la operațiunile aferente granturilor din 2014 14. După aplicarea unei corecții pentru plata în exces descrisă la punctul 13, erorile detectate în urma verificării ex post a unui eșantion de operațiuni aferente granturilor din 2015 conduc la o rată de eroare reziduală de 2 % pentru operațiunile aferente granturilor din 2014 (1,46 %, dacă nu se aplică corecția). Rata de eroare combinată 15. Rata de eroare combinată rezultată în urma aspectelor descrise la punctele 10-14 este de 5 % din operațiunile aferente granturilor din 2015 și de 4,9 % din totalul cheltuielilor aferente exercițiului 2015. Opinie cu rezerve privind legalitatea și regularitatea operațiunilor subiacente conturilor 16. În opinia Curții, cu excepția efectelor aspectelor descrise la punctele 10-15 care prezintă argumentele care stau la baza exprimării opiniei cu rezerve, operațiunile subiacente conturilor anuale aferente exercițiului încheiat la 31 decembrie 2015 sunt conforme cu legile și reglementările în vigoare sub toate aspectele semnificative.